Predkladacia správa

Ministerstvo zahraničných vecí SR predkladá vláde SR iniciatívny materiál „Návrh na zrušenie niektorých úloh z uznesení vlády SR vyplývajúcich zo zasadnutí Európskej rady“.  
 
Od podpisu Prístupovej zmluvy s EÚ v roku 2003 sa Slovenská republika pravidelne zúčastňuje rokovaní Európskej rady. Výstupom každého oficiálneho rokovania Európskej rady sú závery, ktoré majú politicky záväzný charakter pre všetky členské krajiny EÚ. 
 
V rámci pravidelných správ o priebehu a výsledkoch jednotlivých rokovaní Európskej rady pripravuje MZV SR v spolupráci so zodpovednými rezortmi aj prehľad úloh a odporučení vyplývajúcich z prijatých záverov Európskej rady. V prvých rokoch po vstupe SR do EÚ sa predkladané úlohy javili ako dlhodobé a preto bolo schválené ich priebežné plnenie a vyhodnocovanie. 
 
Vzhľadom na to, že vývoj na medzinárodnej scéne aj v rámci EÚ je mimoriadne dynamický proces, je Európska rada nútená pravidelne reagovať na aktuálne udalosti a prijímať k nim potrebné závery. Aktualizované úlohy a odporúčania pre prácu rezortov sa tak objavujú v nadväznosti na každé zasadnutie Európskej rady. Preto sa dnes javí ako nadbytočné priebežne vyhodnocovať závery Európskej rady od roku 2003, nakoľko sú úlohy neustále aktualizované, resp. sú plnené v rámci jednotlivých rezortov ako súčasť ich bežnej agendy. 
 
Z uvedených dôvodov predkladá MZV SR vláde SR návrh na zrušenie niektorých úloh z uznesení vlády SR, ktoré vyplynuli zo zasadnutí Európskej rady od roku 2003 do roku 2008 a ktorých plnenie bolo stanovené ako priebežné. 
 
Návrh bol konzultovaný s jednotlivými rezortmi, prešiel medzirezortným pripomienkovým konaním a na rokovanie vlády SR sa predkladá bez rozporov. 
 
Materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie.